परिषद की सोच यही है कि श्री राम के जन्मस्थान पर शीघ्र मंदिर बनना चाहिए, भव्य मंदिर बनना चाहिए। मंदिर के अलावा वहां कुछ नहीं बनना चाहिए। पर उसमें दिक्कत यह है कि जिस जगह पर मंदिर बनाना है वह विवादित है। न्यायालय में उसका विवाद चल रहा है। इसके न्यायालय में लंबित होने के बावजूद जो कुछ हम कर सकते हैं, जितनी हमारी सीमा है वह करेंगे। हम पूरा जोर लगाकर न्यायालय से अपने पक्ष में निर्णय करवाएं और अगर वैसा नहीं होता है तो हम शासन पर दवाब डालकर उससे इस संबंध में कानून बनवाएं। यह अलग बात है कि उस कानून को भी न्यायालय में चुनौती दी जाएगी। हमें पुन: न्यायालय में बलपूर्वक इस विषय को रखना होगा। लेकिन इसके अलावा हमारे पास कोई उपाय नहीं है।